สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 18 ธ.ค.58
18 ธ.ค. 2558

– เงินเยนอยู่ที่ระดับ 121.50 เยน/ดอลลาร์ จากตอนเช้าที่อยู่ที่ระดับ 122.47/52 เยน/ดอลลาร์
– เงินยูโรอยู่ที่ระดับ 1.0820 ดอลลาร์/ยูโร จากตอนเช้าที่อยู่ที่ระดับ 1.0832/0833 ดอลลาร์/ยูโร
– ดัชนี SET ปิดวันนี้ที่ระดับ 1,284.92 จุด ลดลง 25.42 จุด หรือ 1.94% มูลค่าการซื้อขาย 41,247.84 ล้านบาท 
– สรุปปริมาณการซื้อขายรายกลุ่ม ต่างชาติขายสุทธิ 2,037.50 ล้านบาท (SET+MAI)
 
– นพ.ประวิทย์ ลี่สถาพรวงศา กรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า การประมูลคลื่นความถี่ 900 MHz จนถึงขณะนี้ยังไม่สามารถประเมินสถานการณ์ได้ว่าจะมีการเคาะราคาต่อไปถึงวันพรุ่งนี้หรือเข้าสู่วันที่ 5 ของการประมูลหรือไม่ แต่เชื่อว่าระดับราคามีโอกาสะขึ้นไปสูงถึง 80,000 ล้านบาทต่อใบ 
– นายอุตตม สาวนายน รมว.ไอซีที กล่าวหลังจากเข้าสังเกตการณ์การประมูลคลื่นความถี่ 900 MHz ว่า การประมูลครั้งนี้ถือว่าเป็นปรากฎการณ์ใหม่ที่เกิดขึ้นในแง่ของมูลค่าของคลื่นความถี่ และได้นำเรียนให้กับ พล.อ.ประยุทธ์ จันทร์โอชา นายกรัฐมนตรีทราบแล้ว ซึ่งนายกรัฐมนตรีก็ได้ฝากขอบคุณทุกฝ่ายที่ทำให้การประมูลเกิดขึ้น เนื่องด้วยเป็นการทำเพื่อชาติจริงๆ เพราะเงินที่ได้จากการประมูลจะนำส่งเข้ารัฐเป็นรายได้ของแผ่นดิน
– นายวินิจฉัย แจ่มแจ้ง ผู้ช่วยรัฐมนตรีว่าการกระทรวงพาณิชย์ ในฐานะหัวหน้าคณะผู้แทนไทยเข้าร่วมการประชุมรัฐมนตรีการค้าขององค์การการค้าโลก ครั้งที่ 10 (The 10th WTO Ministerial Conference : MC 10) ระหว่างวันที่ 15-18 ธันวาคม 2558 ณ กรุงไนโรบี ประเทศเคนยา เปิดเผยว่า สมาชิก WTO สามารถสรุปผลการเจรจาความตกลงว่าด้วยการค้าสินค้าเทคโนโลยีสารสนเทศ (ITA Expansion) ซึ่งยืดเยื้อมากว่า 3 ปีได้สำเร็จ
– สำนักงานเศรษฐกิจการเกษตร (สศก.) คาดแนวโน้มเศรษฐกิจการเกษตรปี 2559 คาดว่าจะขยายตัวอยู่ในช่วงร้อยละ 2.5 – 3.5 ซึ่งปัจจัยสนับสนุนที่ทำให้ภาคเกษตรกลับมาขยายตัวได้ในปี 2559 เนื่องจากสถานการณ์เศรษฐกิจโลกมีแนวโน้มฟื้นตัว มีการกระตุ้นเศรษฐกิจและการลงทุนภาคเกษตรมากขึ้น เช่น โครงการ motor pool การปรับโครงสร้างการผลิตสินค้าเกษตร และสถานการณ์ ดินฟ้าอากาศที่จะไม่รุนแรงไปกว่าปีนี้
– ธนาคารกลางจีน (PBOC) ประกาศอัดฉีดเม็ดเงินมูลค่า 1 แสนล้านหยวน (1.54 หมื่นล้านดอลลาร์) ให้แก่สถาบันการเงิน 13 แห่งผ่านทางโครงการเงินกู้ระยะกลาง (MLF) ในวันนี้ เพื่อเสริมสภาพคล่องในระบบธนาคาร
– สภาแห่งรัฐจีน หรือรัฐบาลจีนออกแนวทางปฏิบัติว่าด้วยการเร่งดำเนินยุทธศาสตร์ข้อตกลงการค้าเสรี (FTA) โดยมีเป้าหมายสนับสนุนเครือข่ายการค้าเสรีโลกอย่างค่อยเป็นค่อยไป แนวทางปฏิบัติดังกล่าว ระบุว่า เป้าหมายระยะสั้นของยุทธศาสตร์ FTA ของจีนคือการส่งสนับสนุนการเจรจากับประเทศเพื่อบ้านและการเปิดเสรีทางการค้ากับพื้นที่เขตการค้าเสรีปัจจุบัน
– ที่ประชุมคณะกรรมการของธนาคารกลางญี่ปุ่น (BOJ) ตัดสินใจที่จะยังคงใช้นโยบายในการเพิ่มฐานเงินที่อัตราราว 80 ล้านล้านเยนต่อปี ผ่านทางการซื้อสินทรัพย์ขนานใหญ่
– นายฮารุฮิโกะ คูโรดะ ผู้ว่าการธนาคารกลางญี่ปุ่น (BOJ) เปิดเผยในวันนี้ว่า BOJ ได้ปรับนโยบายการเงินเพื่อเอื้อต่อการซื้อสินทรัพย์ ขณะที่จะสนับสนุนบริษัทเอกชนผ่านทางการซื้อกองทุน ETF
– บอนด์ยีลด์ญี่ปุ่นปิดร่วงแตะระดับต่ำสุดในรอบ 11 เดือนวันนี้ หลังทราบผลประชุม BOJ
 
ที่มา: สำนักข่าวอินโฟเควสท์